Os puntalistas aportan muitos eixemplos, como a evolución d'os trilobites, a d'os bivalvos churasicos, y dica os de bell hominidos, que s'achustaría a este patrón d'estasi y d'especiación brusca, pero tamién reconoixen que bi ha linaches fósils que amuestran una evolución gradualista. Os neodarwinistas clasicos admiten bell eixemplo d'equilibrio intermitent, pero por un regular proposan una evolución gradual, y dica as discontinuidatz morfolochicas en os linaches evolutivos pueden explicar-sen como rechistros incompletos. Amés as aparicions bruscas podrían estar resultau d'o caracter alopatrida d'a evolución (os prochenitors serían en atra zona), y as estincions pueden tener causas aleatorias, extrabiolochicas. Manimenos os puntualistas contraatacan argumentando que o darwinismo nunca no concedió gran importancia a las estincions d'orichen abiotico, en part por estar Darwin influiu por l'actualismo de Lyell y refusar o catastrofismo.